ফুটবল সচিবের দায়িত্ব নিয়েছেন ৪৮ ঘণ্টা হল। তার মধ্যেই মোহনবাগানে নিজের কর্মপন্থা ঠিক করে নিয়েছেন স্বপন বন্দ্যোপাধ্যায়। প্রশাসক হিসেবে বাগানে নিজের ছাপ রাখতে বদ্ধপরিকর তিনি। তাই প্রিয় ক্লাবের কঠিন সময়ে হৃত গৌরব ফিরিয়ে আনার নীলনকশাও তৈরি তাঁর।
তাঁর প্রাথমিক লক্ষ্য, প্রাক্তন ফুটবলারদের ক্লাবে সামিল করা। বিদেশ বসু, কম্পটন দত্ত, অমিত ভদ্র, গৌরাঙ্গ বন্দ্যোপাধ্যায়, শিশির ঘোষদের মতো ময়দান কাঁপানো ফুটবলারদের ক্লাবে অন্তর্ভূক্ত করার ইচ্ছে তাঁর। প্রখ্যাত এই ফুটবলাররা ময়দানে যথেষ্ট অভিজ্ঞ। এই জন্যই স্বপন বন্দ্যোপাধ্যায়ের আশা, এই প্রাক্তন ফুটবলারদের পরামর্শ ক্লাবকে এগিয়ে নিয়ে যেতে সমর্থ হবে।

ক্লাবে জুনিয়র ফুটবলারদের উৎসাহ দিতে হাজির স্বপন বন্দ্যোপাধ্যায়। — নিজস্ব চিত্র
প্রশাসনে এসেই ক্লাবে বৃহত্তর কর্মকাণ্ডের শরিক হতে চাইছেন মোহন সমর্থকদের আদরের বাবুন-দা। তাই রবিবার সকালে তৃণমূল স্তরের ফুটবলারদের উৎসাহ দিতে তিনি জার্সি, সংশাপত্র তুলে দেন। মঙ্গলবারেই তিনি আবার শঙ্করলাল চক্রবর্তী সহ স্থানীয় ফুটবলারদের সঙ্গে একপ্রস্থ বৈঠকে বসছেন। সেখানে দলের বিষয়ে প্রাথমিক আলোচনা হবে।
পাশাপাশি অঞ্জন মিত্র বনাম টুটু বসুর শীতল সম্পর্ক জোড়া লাগাতেও বদ্ধপরিকর রাজ্যের মাননীয়া মুখ্যমন্ত্রী-র ভাই।